VVV: 'Ons sal weer gaan soek' | News24
LAST UPDATED: 2018-02-19, 06:24
VVV: 'Ons sal weer gaan soek'
DIE soektog ná "iets" wat inwoners in en om Patensie vermoed 'n meteoriet kan wees was gister voortgesit.
'n Helder ligstreep met 'n gloeiende rooi punt het volgens talle ooggetuies Sondag omstreeks 21:00 in die hemelruim geblink en met 'n harde knal verdwyn.
Inwoners van Patensie en Jeffreysbaai het berig dat hulle die ligstreep gesien en kort daarna 'n skudding gevoel het. Verskeie Baaienaars het ook die blits in die hemelruim gesien.
"Dit het Sondagaand kort voor nege vir 'n oomblik daglig geword en toe kom daai wit streep verby," het Hugo Stry­dom van Walmer gesê.
Volgens Mfundo Sobele, woorvoerder van die Kouga-munisipaliteit, sal rampbestuur weer vandag die soektog lei. Die span het reeds Maandag sonder enige sukses in die Cambria-gebied (net buite Patensie) gesoek.
"Ons sal weer gaan soek vir dit wat moontlik uit die lug geval het, maar niemand is seker waar presies om te gaan soek nie," het Sobele gesê.
Case Rijsdijk, 'n sterrekundige van die Astronomiese Vereniging van Suidelike Afrika (Assa), meen dit is soos om 'n naald in 'n hooimied te soek.
"Indien dit 'n meteoriet is, moet die liggings van waar die gloeiende streep gesien is op 'n kaart geplaas word.
"Met die rigting waarheen die streep beweeg het en die teken van 'n driehoek uit die liggings vanwaar dit gesien is, behoort 'n meer akkurate skatting gemaak te word oor waar die ding sou geval het."
Rijsdijk het ook gesê dit is nie 'n uitgemaakte saak dat die knal wat gehoor is, die vlieënde voorwerp se impak op die grond was nie.
"Dit is heel moontlik dat die ding die soniese grense oorskry het, wat ook 'n baie harde knalgeluid kon veroorsaak het." Hy het gesê dit is onmoontlik om met sekerheid te sê wat presies gebeur het. "Al wat sal help, is indien enige bewyse van 'n meteoriet of iets gevind word. Maar die soektog sal wees soos om na 'n naald in 'n hooimied te gaan soek."
Indien enigiets, soos 'n meteoriet, aangetref word, sal die staat eienaarskap daarvan neem, het Rijsdijk gesê.
Volgens die Erfenisbronnewet beskik die Suid-Afrikaanse Erfenishulpbronagentskap (Sahra) oor die reg om beheer oor enige voorwerp te neem wat in óf op die grond óf waters van Suid-Afrika gekry word – dit sluit argeologiese en paleontologiese voorwerpe, asook meteoriete in.